khistorydata/jeongjo-sjw-relations huggingface dataset:
정조 13년
己酉六月二十日卯時上御熙政堂親臨都政入侍時行都承旨趙宗鉉行左承旨李時秀行右承旨李儒敬左副承旨金勉柱右副承旨李敬一同副承旨洪義浩記事官沈奎魯假注書白慶楷記注官金健修趙慶遠檢校直提學徐有防直閣李晩秀行吏曹判書李在簡參判洪秉纘參議李祖源假郞廳趙德亮趙慶輔劉師玶金初燮申溥金洪運兵曹判書李文源參判柳誼參議朴宗岳參知洪文泳正郞兪漢人李福潤李益運佐郞朴猷煥李益洙李鎭宅以次進伏訖上命書傳敎曰今都政無論外任復職初仕又無論文蔭武士夫中庶類拔其尤俾各稱職每政應在收用之秩者亦宜隨闕調用入侍注書尙瑞院官員亦依例陞六事分付在簡曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部都事各司久仕時推人員竝擬何如上曰依爲之出擧條在簡曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今春夏等褒貶不得爲之故當出六品者未免積滯依例遷轉何如上曰依爲之出擧條在簡曰守令多窠今當差出而未準朔禁軍將及營將邊將虞候中軍都事守令察訪竝擬何如上曰依爲之出擧條文源曰今都政未準朔禁軍將防禦使邊地僉使營將虞候中軍守令竝擬何如上曰依爲之出擧條文源曰在前經五考邊將雖未準朔有筵稟作闕之例矣今九月邊將旣經五考依例差代何如上曰依爲之出擧條文源曰玉浦萬戶申興夏二等居中矣褒貶開拆時當爲草記罷黜而矇未覺察未免見漏臣不勝惶恐而當該萬戶罷黜何如上曰依爲之出擧條文源曰宣傳官金鎭鼎今都政雖已仕滿以居中削仕拘於出六而鎭鼎同時居中者仕滿後蕩滌陞六至於四五人則便是同罪未敍何以爲之敢稟上曰依他例爲之可也出擧條文源曰參下官居中者削其十朔乃載法典矣今都政仕滿居中者計其朔數則準朔後又加八九朔而拘於居中自下不得循例區處在前有筵稟出六之例敢此仰達矣上曰依前例爲之可也出擧條文源曰部將吳顯忠曾以參下武兼仕滿報曹已過五朔而因他事居下月前以參下部將復職矣顯忠當初旣以仕滿報曹曾前多有如此人出六之例而自下不敢擅便敢此仰達上曰依前例爲之可也出擧條上命書傳敎曰以部奉事有陞敍承傳而今政直長陞遷者竝依例陞六先付虛司果待窠調用又命書傳敎曰兵批積滯不可無別般區處山淸縣監結城縣監竝內遷其代武臣參上中差送事分付銓曹又命書傳敎曰補亦恩補遞亦恩遞則有何不愜之端臨政銓官不卽入肅以致在外之變通上來一款昨筵遞給之後始聞之寧有如許道理前參判金文淳鳳山郡守除授當日辭朝時任郡守遞付京職上曰未肅拜兵曹堂上許遞前望單子入之待下批牌招察任出榻敎賤臣承命持入洪文泳落點以晉州牧使望筒上命書傳敎曰以營下劇邑暫曠貽弊民邑新除晉州牧使道內守令中相換又命書傳敎曰不過申飭三銓外補體面亦異慶興府使曺允大今日政內遷其代勿拘常格文武中有資歷善治人拔例擇差又命書傳敎曰故參判洪樂仁夫人今日聞是周甲云食物及衣資優數輸送仍令郞官存問以來後草記事分付又命書傳敎曰昨日次對時刑判擧條係是完伯去就而批答初不載錄至於査官事以七度獄案八員査官事未前聞語次間雖與大臣有酬酢元無可以出擧條之事則誤撰批答更捧簡通可謂大做錯當該注書先汰後拿該房承旨罷職觀於文勢豈可矇然捧納今日捧納承旨禁推上曰當該承旨遞差出榻敎上曰承旨前望單子入之待下批牌招察任出榻敎命書傳敎曰承旨房仍左承旨爲吏房右承旨爲軍士房又命書傳敎曰飭已施保安察訪鄭萬始令該曹口傳付軍職其代今日政差出又命書傳敎曰昨聞入來今云尋鄕在六十里地云去就何其悤忽待其上來近於曲循而當初稱在外一款決不可無警鳳山郡守金文淳施以不敍之典其代係是兼營將窠海美差代時旣有特敎今番則勿拘常格依海美例時任武弁內外職衆所共知積屈中擬入事分付銓曹文源曰各廳加設合爲二十四員矣一差加設終不遷動有欠於朝家收用之意與實職通同備擬何如上曰依爲之出擧條文源曰訓鍊正今當差出外任竝擬何如上曰依爲之出擧條文源曰五衛將卽侍衛輪番之任在外人竝改差何如上曰依爲之出擧條文源曰月前各軍門宣薦將官虛司果出六之人次第調用而出身李彦一亦以御營將官昨年八月仕滿出六獨未免見漏臣之矇昧不勝惶恐李彦一旣是宣薦且是將官仕滿似當一體調用敢此仰達矣上曰依爲之出擧條以密陽府使望筒命書傳敎曰其人何邑不做更思向來蒙放之後宜責修擧遷轉則過矣該府使李復燮仍任履歷則用之元單更爲點下以此分付以京畿監司狀啓頹壓民戶恤典賜給事命書傳敎曰名以分給名存實無處夥然云特敎之下如是慢忽此等邑宰何異偶人乎姑念迎送之弊先欲營門決杖而更軫三令之意如是下敎卿則爲先推考吏鄕作奸官不致察處卿其摘發科治尤甚處狀聞論罪名存實無之類一倂更加仔細推給事回諭畢擧行後形止卽爲狀聞事一體回諭又命書傳敎曰今見貶目以曠保宜警居中渠之前此所犯何等難恕以無物不遂之意勿枳於正領出六特點於鎭長首擬渠若有知覺隨事殫竭以官爲家而乃以曠堡至登貶目所擅離者果何處渠之所爲萬萬駭然仁遮外萬戶洪龍壽令道伯拿致決棍仍其巡營地方徒一年定配一以懲頑濫之習一以懲圖遞之弊時仕中從願差送上曰在外五衛將改差出榻敎時秀曰吏批正書政事不能審愼致有大段錯誤處臣則惶悚而當該銓官推考何如上曰依爲之出擧條上曰當該吏曹假郞廳汰去出榻敎上曰在外訓鍊正改差今日政差出出榻敎以典簿望筒命書傳敎曰人固可堪貴主祠宇當官享地處自異外職待窠擬入以興陽縣監望筒命書傳敎曰時仕堂下中擇擬以入上曰興陽前縣監梁垸仍任出榻敎儒敬曰今日都政時金甲島萬戶末望田泰慶以田春慶誤書至蒙恩點矣原單子雖已改付標莫重奏御文字致此錯誤大是不審當該堂上推考何如上曰依爲之出擧條時秀曰兵批望單有做錯之失當該銓官推考何如上曰依爲之出擧條以穩城府使望筒命書傳敎曰瘡痍未蘇在所當擇文臣玉堂三品以上中擇差以山淸縣監望筒命書傳敎曰工郞之代西銓時仕中擬入以開雲浦萬戶望筒命書傳敎曰堂下禁軍久勤一窠未及區處承傳追後用之先以禁軍擬入以鳳山郡守望筒命書傳敎曰加資足矣五衛將見窠擬入此代更爲擬入以京畿中軍望筒命書傳敎曰每惜其沈屈人亦有氣力堂上宣傳官待窠調用本職改差其代時仕積屈中擬入以平安監司狀啓楚山府使鄭啓淳身死事命書傳敎曰守令中差代以爲次次疏通之地吏批政畢在簡等入請下直上曰知道在簡曰以臣情勢萬無抗顔行政之望而只恃聖上曲造之恩生死向前猥當大政實非臣本意伏願特加體諒卽賜鐫免焉上曰予於卿豈容例套當曲副矣命書傳敎曰筵席陳懇如是縷縷一欲如是不是異事況於此重臣前此曲加全保今若一味督迫不但有違禮使之義而已行吏曹判書李在簡今姑許遞前望單子入之待下批牌招察任上曰前吏判卽令付軍職事分付兵曹在簡等以次退出上曰兵批何故尙今未畢耶卽爲畢度以入可也文源進前奏曰日氣蒸熱終日臨政伏切悚悶之忱而方今對揚聖意之萬一只惟在於疏鬱而已且臣曹必待東銓作闕以送然後次次通擬玆以遲滯特賜權退之命待明日畢政是臣區區之願也上曰卿言儘自有理姑爲權退于賓廳必於今日內畢度可也命退諸臣以次退出
정조 13년
行都承旨趙宗鉉坐行左承旨李時秀坐行右承旨李儒敬坐左副承旨金勉柱坐右副承旨南鶴聞坐直同副承旨李敬一坐直注書徐有聞汰去一員未差假注書丁若鏞仕洪樂敏仕直事變假注書朴崙壽仕
정조 13년
藥房提調臣徐有隣副提調臣趙宗鉉啓曰親臨大政向夕酬應伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 13년
李敬一啓曰合辭方張之時憲府無詣臺之員事甚未安除在外傳旨未下外呈告人員卽爲牌招何如傳曰允
정조 13년
李儒敬啓曰來二十五日朝參日次矣敢稟傳曰停
정조 13년
李儒敬啓曰禁衛營將官來言今日本營軍兵日次私習云矣敢啓傳曰知道
정조 13년
李儒敬啓曰御營廳將官來言今日本廳軍兵日次私習云矣敢啓傳曰知道
정조 13년
傳于趙宗鉉曰吏兵房承旨與守令邊將初仕人入侍
정조 13년
李時秀啓曰輪對官來待矣敢啓傳曰入侍
정조 13년
傳于李時秀曰承旨房仍
정조 13년
李時秀啓曰吏曹假郞廳來言御覽官案修正次請出矣敢啓傳曰知道
정조 13년
趙宗鉉啓曰大司憲具㢞牌不進執義申禹相掌令閔彝顯持平李之耼在外掌令一員持平一員未差監察茶時之意敢啓傳曰知道
정조 13년
以大司諫金翊休牌不進罷職傳旨傳于李敬一曰只推
정조 13년
李時秀啓曰吏曹判書鄭昌順參判洪秉纘參議李祖源牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招開政何如傳曰允
정조 13년
以吏曹參議李祖源再牌不進罷職傳旨傳于李敬一曰只推更爲牌招
정조 13년
李時秀啓曰吏曹判書鄭昌順參判洪秉纘再牌不進推考傳旨今方捧入而開政命下之後連事違召事甚未安所當更請牌招而係是一日三牌何以爲之敢稟傳曰更爲牌招
정조 13년
李時秀以吏批言啓曰判書鄭昌順牌招不進參議李祖源傳旨未下小臣獨政未安何以爲之敢稟傳曰參議只推與判書更爲牌招同參政事
정조 13년
李敬一啓曰吏曹判書鄭昌順參議李祖源再牌不進推考傳旨及罷職傳旨今方捧入而同參政事命下之後如是違牌不卽擧行事甚未安判書所當更請牌招而係是一日三牌何以爲之敢稟傳曰更爲牌招
정조 13년
以平安監司狀啓平壤安州民家漂壓事傳于趙宗鉉曰兩邑頹戶依宣傳官宣諭時例擧行後形止狀聞事回諭
정조 13년
李時秀啓曰卽者副修撰李羲觀以其親病陳疏經出原疏纔已捧入矣所當直捧禁推傳旨而此與無端經出有異推考警責何如傳曰允
정조 13년
傳于李敬一曰吏曹判書入侍
정조 13년
有政吏批判書未差參判洪秉纘參議李祖源同副承旨李敬一進以崔景岳爲掌令李升運爲持平李𡊠爲禮曹判書嚴思晩爲同義禁延東憲爲禮曹佐郞洪樂舜爲貞陵令朴澈源爲永陵令許鞏李龍柱爲典籍兵批判書李文源參判柳誼參議朴宗岳病參知洪文泳右副承旨南鶴聞進副司直韓晩裕副司勇李廷年竝單付
정조 13년
以左議政李性源二十二度呈辭傳于趙宗鉉曰安心調理
정조 13년
李敬一啓曰承文院以都提調意啓曰院吏文學官柳熽陞六代將仕郞李廷臣差下付軍職冠帶常仕何如傳曰允
정조 13년
李儒敬啓曰司僕寺以一二提調意啓曰內乘金宗淳昨日政旣已遷轉其代則依例減下之意敢啓傳曰知道
정조 13년
李敬一以兵曹言啓曰本曹堂上軍官禁軍遞兒窠今方有闕矣依節目禁軍別將與各番將眼同取才以其居首者塡差之意敢啓傳曰知道
정조 13년
李敬一以義禁府言啓曰仁遮外萬戶洪龍壽令道伯拿致決棍仍其巡營地方徒一年定配後啓聞事發關分付之意敢啓傳曰知道
정조 13년
正言沈鏶啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽賢更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟命王府設鞫得情快正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法恒烈善海何等凶逆而其兄弟子姪晏然在家無異平人治逆不嚴防患太疎厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧握兵之任長惡助勢便一窩主及夫賊宇之輸款而渠之眞贜畢露無餘惟此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請荐棘罪人時偉亟令王府更加嚴鞫究覈得情夬正王法又啓曰新除授獻納權恢時在忠淸道結城地正言申時在忠州地司憲府執義申禹相時在京畿交河地持平李之耼時在忠淸道忠州地請竝斯速乘馹上來事下諭何如答院曰不允下諭事依啓
정조 13년
吏曹判書鄭昌順疏曰伏以臣於千萬匪意伏承長銓除命此是臣從前僨誤厚被人言之地也傷弓曲木餘悸尙存熱羹吹薤常情所同臣之惶駴震懍實有倍於初承誤恩之日向時臺言論勘非比尋常官規至以人類禽獸中國夷狄之說爲今日聖世之憂視臣之居銓地殆若洪水異端之爲害於世臣亦不自意冥升僥濫爲人所憂乃至於此甚矣其人之憂世深慮患切也毋論臣罪之輕重人言之當否居銓被論者從古何限而其爲辱朝廷而羞當世未有如臣之遭罹則假使朝著更無他人猶不當復授臣以此職雖令微臣全沒廉防亦何忍復廁跡於是任此不待臣言之畢而伏想聖明必有以俯諒矣自來踪地之危臲目下病狀之難强猶屬引義飾讓之例套不敢縷陳重犯瀆擾情溢辭蹙言不暇文違傲之誅金木是竢惟願聖慈亟刋臣銓部之望仍治臣逋慢之罪以靖世道以肅朝綱千萬幸甚臣無任屛營祈懇之至謹昧死以聞答曰省疏具悉向來人言不足追提豈可以此自劃卿其勿辭入來開政
정조 13년
副修撰李羲觀疏曰伏以臣本生母素抱貞病祟在風濕每當暑節輒致添苦乃於日前極熱將攝失宜宿症越劇頭疼體粟飮啖全却委頓床席已過數宵家人連促臣卽速歸護臣情私煎急抑按不住玆陳短章徑出禁扃伏乞天地父母亟鐫臣職以便求護仍治臣擅離之罪以肅朝綱焉
정조 13년
己酉六月二十一日卯時上御誠正閣吏兵房承旨與守令邊將初仕人入侍藥房同爲入侍時提調徐有隣副提調趙宗鉉行左承旨李時秀行右承旨李儒敬假注書丁若鏞洪樂敏記注官金鳳顯記事官金祖淳安州牧使沈命德光州牧使成德雨星州牧使洪守榮安邊府使魚錫定宣川府使李漢興鐵原府使李潤謙寧越府使李東郁慶興府使李元謙茂山府使李晦植三水府使柳爾胄巨濟府使李翼鉉中和府使柳晦源河東府使李彦煐遂安郡守李謙煥鳳山郡守李夏保祥原郡守李謙會熙川郡守鄭勗世樂安郡守李膺福寶城郡守金光白珍島郡守尹弘儉草溪郡守李亨復南海縣令金宗洙蔚珍縣令李東榮谷山縣監金魯成谷城縣監朴宗幹開寧縣監李學永禮安縣監宋畊玉海南縣監尹芮基石城縣監金復光禮山縣監李東浚興德縣監辛弼垕藍浦縣監朴命球積城縣監洪尙德鎭海縣監丁好南黃澗縣監申光儀結城縣監韓奎爀山淸縣監沈耇賢聞慶縣監金在明陰竹縣監張錫周木川縣監洪景憲定山縣監權𥙣咸昌縣監鄭斗榮熊川縣監權友仁光陽縣監李近胄連山縣監宋煥昌楸坡萬戶趙匡國德津萬戶鄭光𤩶守門將李宅懋小坡兒權管崔鎭赫溫陵參奉李瑞運翼陵參奉沈師民慶基殿參奉李義述敦寧參奉南正和假引儀李命心成殷柱以次進伏訖命守令各三人進前奏職姓名其中未曾經守令者使講七事祥原郡守李謙會易次以對時秀請推守令以次先退上曰河東府使李彦煐祥原郡守李謙會相換出榻敎上命正和擧顔上曰汝於故相爲幾世孫乎曰爲玄孫矣上曰汝家有故蹟乎曰無矣上命輪對官入侍尙瑞直長徐敎修典設別提黃宗大刑曹佐郞金致和成均司成鄭履玉左通禮柳河源濟用直長李始源廣興副奉事權熻以次進伏各奏職掌俱以無所懷仰對仍命退諸臣以次退出
정조 13년
己酉六月二十一日未時上御誠正閣吏曹判書入侍時吏曹判書鄭昌順同副承旨李敬一假注書洪樂敏記注官金鳳顯記事官金祖淳偕入進伏上謂昌順曰向來人言雖曰怪怪人皆厭銓官非但卿等厭之予亦厭之然旣使卿爲之豈有使卿狼狽之理乎昌順曰小臣前後履歷無一飾讓而今番則萬無承膺之望矣上曰卿何自屈也人類禽獸何如是引義也昌順曰其時疏中語矣上曰誰之疏乎昌順曰金載瓚之疏矣小臣自來情勢初無進身之路今日亦犯死罪入侍則雖承命而本職則無堪承之望先朝故相閔應洙亦以人言引義而被體諒臣身固不足恤其於辱朝廷何廉隅豈可不念耶上曰此後若不自劃則今可許遞後若復相持則今不可遞矣丙戌以後銓官之遭人言而行公爲幾人乎予於卿兄弟無使有狼貝之事卿若如是他人必觀感矣昌順曰臣之辭巽非爲身謀乃爲朝廷也爲銓官者今尙有十餘人不可謂乏人且他人豈有效尤之理乎上曰銓官若有所遭而便卽圖避則豈有如許朝體乎昌順曰小臣前後無再招不進之時而今則不得不然矣上曰今則不靳爲卿一遞向後處義思之可也昌順曰不可質言於君父矣上曰過矣勿如是可也因命書批答昌順曰今蒙體下之恩感激無地而處義則前後不可有異矣上曰過矣因言他昌順先退諸臣以次退出因命書傳敎曰特命入侍欲聞所執向來人言中一二句語未必指斥此重臣而重臣之以此必欲一伸不是異事冢宰異於具僚然而强迫有非以禮使之之義此後復叨勿更自劃亦有筵敎今不可一味勉出吏曹判書鄭昌順今姑許遞
정조 13년
行都承旨趙宗鉉坐行左承旨李時秀坐右承旨李書九坐直左副承旨洪仁浩坐直右副承旨南鶴聞坐同副承旨李敬一坐注書徐有聞一員未差假注書丁若鏞仕洪樂敏仕直事變假注書李垿仕
정조 13년
李敬一啓曰合辭闕啓已至多日事甚未安除在外外未肅拜呈告人員竝卽牌招何如傳曰允
정조 13년
傳于李時秀曰右承旨及懸頉承旨許遞前望單子入之待下批牌招察任
정조 13년
承旨前望單子入之李書九洪仁浩落點
정조 13년
傳于趙宗鉉曰左承旨入侍
정조 13년
李敬一啓曰事變假注書朴崙壽身病猝重勢難察任今姑改差何如傳曰允
정조 13년
朴崙壽改差代以李垿爲事變假注書
정조 13년
李敬一啓曰事變假注書李垿時無職名令該曹依例付軍職冠帶常仕何如傳曰允
정조 13년
備邊司薦望以徐有大爲御營大將
정조 13년
李書九啓曰新除授御營大將徐有大卽爲牌招傳授命召何如傳曰允
정조 13년
李時秀啓曰吏曹假郞廳來言本曹判書有闕政事取稟傳曰當日爲之
정조 13년
李時秀啓曰守令署經兩司皆已擧行而禮山縣監李東浚與大司諫金翊休有親査應避之嫌司諫宋銓獻納權恢正言申俱在外諫院則不得備員署經云何以爲之敢稟傳曰許遞今日政差出
정조 13년
李時秀啓曰卽者吏曹假郞廳來言政事當日爲之事命下而判書未差參判洪秉纘參議李祖源俱以病不來不得開政云參判參議竝卽牌招何如傳曰允
정조 13년
以吏曹參議李祖源牌不進罷職傳旨傳于洪仁浩曰只推
정조 13년
傳于李時秀曰都政新除守令皆令不多日內辭朝
정조 13년
李時秀啓曰都政新除守令不多日內辭朝事命下矣未署經守令當爲署經而大司諫金翊休未肅拜執義申禹相掌令閔彝顯崔景岳持平李之聃李升運司諫宋銓獻納權恢正言申俱在外行公臺諫只有大司憲具㢞正言沈鏶大司諫金翊休卽爲牌招而憲府則無以備員署經何以爲之敢稟傳曰允山林外在外憲臺許遞前望單子入之待下批牌招署經
정조 13년
臺諫前望單子入之執義朴長卨掌令朴鎤持平朴道翔徐配修落點
정조 13년
以持平徐配修再牌不進罷職傳旨傳于洪仁浩曰玉堂情勢何關於臺職禁推傳旨捧入
정조 13년
南鶴聞啓曰持平徐配修禁推事命下矣依定式遞差傳旨捧入之意敢啓傳曰知道
정조 13년
洪仁浩以弘文館言啓曰副校理李敬五旣有只推之命與新除授修撰李祉永竝卽牌招察任何如傳曰允
정조 13년
以副校理李敬五修撰李祉永牌不進罷職傳旨傳于李敬一曰只推
정조 13년
以忠淸監司狀啓雨澤農形馳啓事傳于洪仁浩曰觀於狀辭何異所料一邑之內全坪之間必多有此茁彼壞好否懸殊之歎咨彼汰落處民人見穰穰之田畓其爲歆羡當如何看坪之政在常時則雖在秋後在今年則自當別論嚴飭守宰躬審遍誻預卽從所見報來卿亦細加商度以置俾小民得免混徵之弊此非尋常飭諭卿須十分惕念期有對揚之實效事回諭仍令廟堂一體行會諸道
정조 13년
以忠淸監司狀啓公州等邑民家頹壓事傳于洪仁浩曰所報之數如是些略或有遺漏者嚴飭地方官拔例顧助畿邑亦有不勤處現發於摘奸之行纔有飭敎本道又或若此自卿難免不察之責以此知悉其中致命二名生前身布還上蕩減殘獨全頹戶新還蕩減半頹停退事分付該邑事回諭
정조 13년
李敬一以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
以左議政李性源二十三度呈辭傳于李時秀曰不允批答王若曰敷心之諭屢宣予已罄蘊乞身之章日至卿何過辭或未深思玆復申諭顧今相須之日實非可去之時國事有溢目之憂夙知老成之可仗大臣無潔身之義寧容去就之自輕區劃百爲正屬漢絃之可解擔負一世久望殷鼎之共調端揆獨賢方歎夙夜之不暇首席久曠將奈機務之甚繁予方賴一二臣同心卿何尋卄數度遜牘諄諄之命冞摯云何不諒邁邁之志雖堅有難曲副顧當世可憂者非一豈今日宜休之有三於戲寡躬切倚毗之心豈忍捨也美疹有勿藥之喜是所望焉亟斷來章幸體至意所辭宜不允故玆敎示想宜知悉
정조 13년
洪仁浩以弘文館言啓曰修撰沈興永自鄕上來云卽爲牌招察任何如傳曰允
정조 13년
李敬一以都摠府言啓曰副摠管李東曄以禁衛中軍軍兵等中日試放事南別營晝仕出去之意敢啓傳曰知道
정조 13년
李敬一以義禁府言啓曰卽接月令醫員崔性昌手本則時囚罪人金德行所患瘧疾屢朔沈痼之餘重添暑感食飮全廢晝夜叫痛實有難保之慮云自前罪人病勢如此則有保放救療之規金德行姑爲保放何如傳曰李命勳之奪告身猶屬法外此人亦然卽爲放送李命勳亦依法典罪名勿論可也
정조 13년
以右承旨李書九上疏傳于李敬一曰還給
정조 13년
判府事徐命善箚曰伏以新除授御營大將臣徐有大卽臣之族從孫也臣於年前提擧訓局也有大爲訓將則臣以同宗兩人之竝據一營在朝政未免苟艱在私義實深懍懼遂卽上箚祈懇特蒙體諒夫御營訓局其爲軍務則同而聖明之所嘗許也臣身之所已行也臣之遞豈在多言而亦豈容踰日哉敢援近例冒入文字伏乞將臣兼帶御營都提調之任亟賜解免俾故事無壞賤分獲安千萬幸甚取進止答曰省箚具悉卿懇旣有已例箚請副施卿須安心仍傳曰此批答遣史官傳諭于徐判府事箚批旣許施左相爲都提擧軍門例不得兼帶徐判府事爲禁營都提調
정조 13년
李書九疏曰伏以臣庸陋譾劣百無肖似而偏蒙陶甄之恩屢廁近密之列者半載于玆矣殫竭筋力報答洪造卽臣區區所自矢者而臨事疎闇隨處顚錯居常悸懼若隕淵谷及夫正言朴宗謙之疏出而臣之昏謬不職之罪誠無以自恕矣噫儲君之讎冤未復輿情之悲憤久激向於逆偉島棘之後三司諸臣迭陳章疏必欲爭執者乃是秉彝之所同得義理之所當然藉使意或欠誠辭或不達其事則懲討也其義則臺閣也是宜曲加包容亟賜允從而反下譴責之敎繼有飭禁之命聖意雖有所在國體終涉虧損臣時適登筵而嚴畏咫尺不敢終始覆難竟致循例頒布溺職之失久猶自訟司直之論固所甘受以此情蹤顧何敢抗顔冒居於惟允之地也哉除旨之下承膺無路玆敢隨牌來詣略控文字伏乞聖慈亟降威罰以謝人言以安微分焉臣無任屛營祈懇之至謹昧死以聞還給
정조 13년
副司果姜碩龜疏曰伏以臣本以無似濫蒙洪造前後踐歷實踰涯分聖恩如天感祝無地區區寸忱只願一登丹陛仰瞻淸光而第臣犬馬之齒已諭六旬蒲柳之質未秋先衰翺翔榮途非所可望退屛田廬乃分攸宜忽於夢寐之外除旨遠降馹召繼至蓬蓽生輝隣里咸聳臣於是惶隕震懍無所容措義不俟駕蒼黃登途不量筋力之不逮惟以顚仆而爲期寸寸前進來伏旅次而驅馳六百里險路衝冒十餘日潦暑滯泄交作飮啖全廢宛轉床席奄奄垂盡以此病勢萬無出肅之望方欲治疏乞免之際署經有命遽蒙恩遞私計雖便悚懍冞切臣旣解職名不宜論事竊有所憂慨於中者終未得一言而退伏嶺外則是自阻於天地父母之前而孤恩負國臣罪大矣不避越俎之嫌敢陳沬血之請惟聖明垂察焉竊伏念臣猥隨諸臺之後粗效討復之誠于今三數年矣意謂王章克伸輿憤夬雪凶逆之窩窟已掃義理之隄防日嚴奈之何當斷不斷尙靳允許合辭中諸逆至今容貸於覆載之間邦刑莫施人彝漸斁以至宇偉之巨慝醫媼之妖逆而近日處分或但加棘而止自來情節終無窮覈之日況又禁令新設章箚路阻至使擧國悲冤之心鬱抑而莫之伸焉此豈臣所望於殿下者哉伏願聖明特加三思亟收禁令焉臣是嶺南之人今於嶺南目下事有不得不言者昨冬綸音之奉宣本道也安東前府使申益彬所爲固已萬萬駭痛而旣登臺章天鑑亦已俯燭則今不必更爲論列而其時臺批中有曰此後勿論營邑與儒生更以本事提起有登徹之事竝當以鄕戰之律論助成官長宜置加倍之典依此曉悉俾各知懼此寔出於息鬧鎭俗之盛意則爲官長者所當曉諭儒生期至妥帖而本道監司洪檍不思仰體之道反生偏抑之計憑藉鄕戰律論之敎今春發通之儒生行關本縣四朔牢囚一次嚴刑末乃定配於南海島中噫聖批頒布之後爲儒生者擧皆感戢無敢更鬧而道臣則必欲甘心構罪乃已扶抑不循於公議人情轉至於拂鬱聖敎本意豈欲其如是處置乎旣不能鎭安及致其層激助成之官長非檍而何凡罪人之編配他道者他道例必狀聞故其配所之必以道內蓋出於掩諱本事欺蔽天聰之計島配非有特敎則亦非道臣所敢擅便放恣無忌至此而極矣臣之此言非出風聞耳聞目覩明白不爽自是之後道內之士氣沮喪人心騷擾惴惴焉慄慄焉若不保朝夕聽聞所及莫不駭惋論其罪狀不可無嚴勘之道而臣旣遞臺職律名雖不敢仰請疏本旣成於未遞之前故敢此尾陳伏乞聖明嚴加處分以懲胸臆恣行之習以解嶺土魚喁之急千萬幸甚臣無任屛營祈懇之至謹昧死以聞答曰省疏具悉首陳事此非禁令卽申復舊章疏啓之竝擧不過近來謬習爾其知之嶺伯事雖未知事實之如何欲避登徹有此自斷是豈息鬧之政乎偏抑之失宜有其責該道臣越俸一等無特敎則不得島配誠如爾言則道伯事尤未安該儒生卽令放送雖以嶺儒言之此後更提本事或有紛紜無論曲直依前禁令處斷爾其歸傳州里俾嶺外人士咸體申諭之意
정조 13년
己酉六月二十二日辰時上御誠正閣左副承旨入侍稟事閣臣同爲入侍時左副承旨洪仁浩假注書丁若鏞記注官趙慶遠記事官金祖淳一提學金鍾秀以次進伏訖鍾秀曰今日午前郡守沈載鎭委來言數月沈病昏委中庶再從弟前察訪和鎭來言其嫡三寸前司諫埉以不能做官而每每爲臺職亦緣無寵之故每發怨國之言國家過失亦有所指斥云云故以倫常義理誨諭而斥責之矣近又來言埉之怨心怨言漸加至於詬天罵日狼藉難掩若不及今發告家族將不得保云云末又以不卽上變咆喝無餘地故不得已來言願敎以處變之道云云旣聞此言後不敢不爲徹聰計而和鎭之妖邪凶惡從前知之者多且此是沈廷輔妾毒殺廷輔獨子事覺正法者之孫也渠之伯三寸則同時杖斃渠父則以癈疾免而厥妾之種子只有此一人云矣上曰聞卿所奏誠爲可駭而所謂沈和鎭聞是沈埉之親姪則無論本事之虛實有無以姪告叔豈非大闕倫綱乎但因沈載鎭而轉聞於卿則與渠自告變有異其所究問不必累王府當令該曹覈問矣上曰刑曹判書入侍賤臣承命出與刑曹判書沈頤之偕入進伏上曰一提學有所奏達之事蓋是沈和鎭告其三寸叔埉之凶言云云也凶言有無姑屬餘事以姪告叔事係變怪則不可以前朝官待之沈和鎭爲先削去朝籍降定庶人自卿曹捉來先問其緣何發告委折而毋論本事之如何以庶姪告嫡叔罪合一律爲先以此捧侤音則所謂本事似當自歸於構誣設令其如所告之事和鎭發告之罪自無所逃卿須出去詳問於一提學而卽爲開坐捧草供以入可也命退諸臣以次退出
정조 13년
己酉六月二十二日辰時上御誠正閣左承旨入侍時行左承旨李時秀假注書丁若鏞記注官金鳳顯記事官金祖淳以次進伏訖命時秀書傳敎曰承旨房仍禮刑換房上曰推考房承旨一提學有司堂上入侍賤臣承命出與推考房承旨洪仁浩一提學金鍾秀有司堂上沈頤之偕入進伏上曰吏曹品官案入之命退諸臣以次退出
정조 13년
己酉六月二十二日巳時上御重熙堂左承旨入侍時行左承旨李時秀假注書洪樂敏記注官金健修記事官金祖淳以次進伏訖上曰推考房承旨入侍出榻敎賤臣承命出與推考房承旨洪仁浩偕入進伏命仁浩書傳敎曰以道內之人目見偏抑之擧有此疏陳鄕人之昩例雖不深責以政院言之旣非時臺言事之疏且有向來飭敎與禁令則初不往復持難豈可遽然捧入乎後弊所關不可無飭當該承旨罷職在院承旨從重推考此後關係本事者無論扶與抑雖臺章切勿捧入事該房知悉凡事葛藤在於激成設令儒生有昩例之事據理喩之誠心解之則自歸都無事之科況儒生若無所失尤不必轉致事端以至煩徹到今事旣登聞之後一味任置大非當初設禁之本意當該地方守令罷職命退承史以次退出
정조 13년
行都承旨趙宗鉉坐行左承旨洪秉纘未肅拜右承旨趙英鎭坐左副承旨李書九坐右副承旨洪仁浩坐直同副承旨南鶴聞坐直注書徐有聞一員未差假注書沈能迪仕洪樂敏仕直事變假注書李垿仕
정조 13년
趙宗鉉啓曰禮曹判書李𡊠除拜後過三日不爲出肅依定式推考警責仍卽牌招察任何如傳曰允
정조 13년
傳于南鶴聞曰左承旨許遞前望單子入之待下批牌招察任
정조 13년
承旨前望單子入之洪秉纘落點
정조 13년
傳于趙宗鉉曰承旨前望單子入之
정조 13년
承旨前望單子入之趙英鎭落點
정조 13년
洪仁浩啓曰新除授承旨趙英鎭卽爲牌招察任何如傳曰允
정조 13년
備邊司薦望以吳載純爲吏曹判書
정조 13년
洪仁浩啓曰新除授吏曹判書吳載純卽爲牌招開政參議李祖源卽有只推之命一體牌招何如傳曰允
정조 13년
傳于趙宗鉉曰右副承旨入侍
정조 13년
趙宗鉉啓曰假注書丁若鏞身病猝重勢難察任云今姑改差何如傳曰允
정조 13년
丁若鏞改差代以沈能迪爲假注書
정조 13년
以修撰沈興永牌不進罷職傳旨傳于洪仁浩曰只推
정조 13년
南鶴聞啓曰卽者校理李遇濟以其親病陳疏經出原疏纔已捧入矣所當直捧禁推傳旨而此與無端經出有異推考警責何如傳曰允
정조 13년
以黃海監司狀啓黃州牧民家頹壓事傳于趙宗鉉曰元恤典外各別顧助其中殘獨戶新還停退道內他邑頹戶中如有夥然處依黃州例擧行後狀聞事回諭
정조 13년
以左議政李性源二十四度呈辭傳于趙宗鉉曰不允批答王若曰溫諭屢布期遐心之亟回辭單復尋愧誠意之未盡此豈卿奉身之日須體予敷心之言顧今國家事多艱所賴老成人尙在民生困悴政急經濟之圖朝象睽乖誰任鎭安之策自九卿擢置左揆蓋予所取者存伊一朞出入中書冞篤倚重之念方期與卿而共濟遽豈以疾而爲辭一時美痾固知差復之不遠鎭日遜牘何乃去就之自輕惟向者人言之來豈芥寬弘之量況今日專對之任亦出委畀之心言實由中禮豈飾外於戲輔相久矣不備豈忍捨卿君臣貴乎交孚無或遐我不在多誥亟斷來章所辭宜不允故玆敎示想宜知悉
정조 13년
洪仁浩以兵曹言啓曰宗廟西邊墻垣頹圮兩處今已畢築守直衛軍解送之意敢啓傳曰知道
정조 13년
校理李遇濟疏曰伏以臣於直中卽接家信臣之老母素患癃疾加以暑泄度數無計症情危劇病中思戀促臣歸護臣聞此報按住不得忙陳短章徑出禁扃伏乞聖慈俯垂體諒亟遞臣見帶之職俾便救護仍治臣擅離之罪以肅朝綱不勝幸甚臣無任煎灼惶隕祈懇之至謹昧死以聞答曰省疏具悉爾其勿辭救護母病
정조 13년
己酉六月二十三日辰時上御重熙堂左副承旨入侍時左副承旨洪仁浩假注書丁若鏞記注官金健修記事金祖淳以次進伏訖上曰刑曹草供封下者卽爲傳送于刑判而無論沈埉容喙之有苗脈無苗脈以姪告叔以孽凌嫡昨日書納中不可無究覈云云未盡深思處雖大於此之凶言凶謀渠旣爲姪爲庶則渠罪自有當律昨招中常時不滿於沈埉一欲除之等說可謂半承款而埉欲置白脫之科則更捧告叔及誣叔以庶凌嫡等分明侤音然後埉可脫出捧侤音後依此筵敎不待原供判下加刑一次絶島定配原供進後修正以爲判下之地渠之本罪豈止於此而言於渠之嫡從兄猶與直發告稍異渠雖不足言靑平家只有渠一人今若置法有非念其家之意且發告本事旣不至太綻露不過是沈載鎭之從容來傳則施以次律亦不至失之太寬如此如彼姑舍是直勘凌嫡之律亦足爲尊風敎之一端以此知悉卽爲擧行今日則供招親執正書封送政院卿則勿入來可也昨已施刑日熱如此加刑一款當待日次而滯囚亦不可加刑時知此意參酌擧行俾無中路徑斃之患刑推後直定驛子今日內發配而承旨以此筵敎錄送于刑判使卽擧行可也命退諸臣以次退出
정조 13년
己酉六月二十三日巳時上御重熙堂右副承旨入侍時右副承旨洪仁浩假注書洪樂敏記注官金健修記事官金祖淳以次進伏訖上曰刑判今日赴坐起乎尙在家乎知入賤臣承命出促令赴坐起上命仁浩讀沈和鎭獄案半行刀割命退諸臣以次退出
정조 13년
己酉六月二十三日未時上御重熙堂左副承旨入侍時左副承旨洪仁浩假注書洪樂敏記注官金健修記事官金祖淳以次進伏訖仁浩曰俄者右相有私書於臣書中辭意宜卽登徹故敢此仰達矣上曰右相之書云何仁浩曰其書以爲卽者有人納一封書而皮面書以洪州上書雖訝甚第爲坼見則乃告變書也招入厥人問之卽靑平尉之孽孫而與沈埉爲四寸者也其言以爲埉於家間每爲不道之言日前對某某詬罵天日耳不忍聞此則非納招於上前不敢傳說云矣此雖告變與指告謀逆有異大臣不必請對以動人心故招來捕將使之究問後成出文案則捕將以爲究問則雖或爲之至於逮捕耳聞之各人非上敎有難自下施行其言亦似然矣玆以急通無論某令公如有入侍略以此陳達處所之或本廳或朝房及文案成出後捕將之當入侍與否竝爲稟示原書胎送云而所謂原書則書以美洞蔡政丞宅入納洪州上書云云書中曰社洞居沈得永豐永等急有告變事而天聽無路玆以仰達急急稟達千萬血祝云矣上曰昨因守使筵奏聞沈和鎭有所發告云云而和鎭卽沈埉之庶姪也發告本事果未知是實是僞而猶子之告猶父大關倫紀此而等閒看過則無以扶倫而正俗所謂和鎭纔命削籍降爲庶人使刑判捉來刑訊先問其以姪告叔之罪捧出侤音則渠供果以爲常懷不滿之心於其叔云云又以爲欲一除去云云卽此數語便是誣告自服之招然則被告之沈埉自在勿問之科方欲加刑和鎭明正其罪際因承宣所奏聞卿書報辭意則所謂沈得永豐永無乃是和鎭之子姪耶若然則奸孽妖計無所不至或恐其父所告之歸於不實有此一時竝發之計耶雖然旣已來告於大臣家則不可不一問捕將不必開坐本廳或公廨只就靜僻處盤問沈哥兩漢以草供捧入之意分付爲可和鎭發告委折詳在守使筵話而刑曹草供捧入後又有所下敎於刑判竝令承旨謄送卿其詳覽附奏事遣入侍史官往諭於右相可也健修承命出還奏曰臣敬奉聖敎馳往傳諭于右議政蔡濟恭則以爲和鎭之罪以猶子而告其叔也以庶孽而害其嫡也誣叔奪宗卽是斷案國有三尺焉逭極律而但念與其嫡再從相議與直爲發告差有間焉至於奪宗不過誅心而言之論其旣發之迹別無眞贜之顯捉島配雖曰次律扶倫敦俗之政聖人好生之澤竝行而不相悖矣臣意則和鎭之二次嚴刑絶島定配不至爲失刑之歸云矣仁浩曰一提學金鍾秀錄送一紙於臣要卽轉達蓋於和鎭事處分有所仰奏也其書以爲沈和鎭奪宗事外則已輸款云沈埉之凶言虛實且無論以猶子告猶父而免於死則將如倫常何哉貴主血屬自有沈廷輔之弟之子孫至於廷輔妾之毒殺貴主奉祀孫者設令貴主無他血屬殄滅無遺育正是當律況以子告父之大惡乎且詬罵等四字凶言雖未知其凶言之如何而只此四字直是劇逆此四字若出於埉口則埉當爲劇逆若不出埉口而和鎭創做則和鎭當爲劇逆此四字旣出之後不復究其根柢而徑先了勘寧有如許國體寧有如許臣分近來以逆字加人視作尋常者已足爲痛哭流涕處則聞此四字而不思盡分究覈之道只以承命收殺爲恭天下寧有是耶埉之逮問事係以子證父固合商量而家客與族人和鎭旣有指名以告者云此則比之直問埉似有間矣一番逮問恐不可已矣秋判以勿入來之下敎詣闕外不敢遽然求對云倂許暫爲入侍伏望云矣上曰一提學之言誠然而予之處分意有在矣刑曹郞廳發牌使刑判卽爲開坐依昨日下敎擧行可也仁浩曰和鎭若不用誣告反坐之律則沈埉所被告之事不可謂之得脫和鎭所引參證諸人之究問得情不容小緩刑判不敢遽然奉行今方來待政院矣上曰注書出去分付刑判可也賤臣承命出傳稟事閣臣金鍾秀隨入進伏上曰卿所錄送之紙俄已詳覽而卿言固當矣然而和鎭所犯與直爲告變煞有間焉特爲傅生不至爲失刑矣鍾秀曰區區淺見俄已悉陳而國有三尺倫綱至重使誣告其叔之罪人不伏常刑寧有是耶伏望深留聖意亟命用法焉上曰纔令刑判開坐更問矣又因承宣所奏聞右相家有沈姓兩人告變之事而其名則得永豐永云此兩人若是和鎭之子姪則必是兩岐俱發欲實其言之意也鍾秀曰永字行列果是鎭字之下則此兩漢必是和鎭之子矣上曰今則至有相門發告之事果難遽然收殺矣卿須出去招致沈載鎭詳問和鎭與埉釁隙之如何和鎭行事之如何及所謂參聽兩人果是何等之人一一詳錄卽報於該房而刑判姑令退歸以待更敎可也鍾秀先退上命仁浩讀公事小間仁浩曰守禦使招問沈載鎭後以私書錄送酬酢矣上曰書云何仁浩曰其書以爲沈令卽爲邀見詳問則以爲和之妖邪外則輕妄而中實暗毒其叔則儱侗沒知覺行己頗鄙悖亦有愚濫之病所謂李世長則非家客也乃是該宮傳來之首奴年爲六十號爲解事凡家內與外方田民等政無不都次知翔雲時如此目下亦如此而其家主旣沒知覺惟渠是信故伸縮闊狹惟在渠乎則似無謀害其主之理而於和也別有締結與否末由知之所謂族人本是欠文識之俗樣人別無長短之可言而和之來言此事則以爲某叔亦知之云故問某叔親聞其凶言耶抑聞汝言而知之耶云則和以爲吾果傳說於某叔云矣某叔卽和之秋曹供中所謂族人適來見故問此事之聞知與否則答以爲聞察訪之言云然且以世長亦參聽爲證招世長問之則世長之言雖不分明亦似有參聽之色云矣且和供中所謂族人於和及和之叔雖別無何厚何薄之可言而和則是切族切隣一生相追隨者和之叔則是不知幾寸平生不相面之間到老雖新爲親族而自然汎汎大抵一家無不如此若必欲分厚薄則謂之厚於和云矣且和之長子婦卽鏡賊堂從四五寸或五六寸之親云矣上曰捕廳捧供之際今日則似値夜深明朝捧入可也命退承史以次退出
정조 13년
己酉六月二十三日申時上御重熙堂左副承旨入侍時左副承旨洪仁浩假注書沈能迪記注官金健修記事官金祖淳以次進伏訖上命書公事判付訖上曰注書出去刑判處俄授筵敎還爲持入可也賤臣承命出持入奏曰一提學金鍾秀有稟達事今方隨入矣鍾秀進伏上曰卿之俄者錄奏之辭果爲合當而予之處分意亦有在矣鍾秀曰沈和鎭若不快施當律則恐無以扶倫而敦俗矣上曰方欲更量處分矣鍾秀曰臣旣登筵竊有所仰達之事矣昨日姜碩龜疏後傳敎實仰鎭鬧之聖意而以姜碩龜言之則道伯雖異於地主世居道內者敢以如許微事無難陳章且渠爲正言修撰猶不敢輕易容說況副司果乎此而任置則竊恐嶺俗之益難救正矣今日登對非爲此事且不關於趙德麟逆與不逆又毋論洪檍更事之善與不善臣意則碩龜此習不可尋常看過旣有所懷不敢有隱矣上曰卿言固宜如此且其前銜之疏大是格外日後當詢于大臣處之矣仍命退諸臣以次退出
정조 13년
行都承旨趙宗鉉坐左承旨趙英鎭坐直右承旨李書九坐直左副承旨洪仁浩坐右副承旨南鶴聞坐同副承旨未差注書徐有聞一員未差假注書沈能迪仕洪樂敏仕直事變假注書李垿仕
정조 13년
傳于李書九曰都承旨入侍
정조 13년
傳于李書九曰右承旨與下直守令入侍
정조 13년
備忘忌宣川都護府使李漢興茂山都護府使李晦植梨洞萬戶朴道曾下直各長弓一張長箭一部片箭一部筒兒一箇賜給
정조 13년
傳于趙宗鉉曰同副承旨入侍
정조 13년
以左議政李性源二十五度呈辭傳于李書九曰承旨敦諭
정조 13년
趙宗鉉啓曰左議政李性源二十五度呈辭承旨敦諭事命下矣何承旨進去乎敢稟傳曰同副承旨進去
정조 13년
趙宗鉉啓曰左承旨洪秉纘今日不爲仕進卽爲牌招何如傳曰聞有實病許遞前望單子入之待下批牌招
정조 13년
承旨前望單子入之孟至大落點
정조 13년
趙英鎭啓曰吏曹判書吳載純參議李祖源牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 13년
趙英鎭啓曰吏曹判書吳載純再牌不進推考傳旨今方捧入而開政命下之後連事違召無意承膺事甚未安所當更請牌招而係是一日三牌何以爲之敢稟傳曰更爲牌招
정조 13년
南鶴聞啓曰吏曹判書吳載純參議李祖源牌不進推考傳旨及罷職傳旨今方捧入而開政命下之後如是違牌不卽擧行事甚未安判書更爲牌招何如傳曰允參議只推一體牌招
정조 13년
以承旨房望傳于李書九曰在外承旨許遞前望單子入之待下批牌招察任
정조 13년
李書九啓曰事變假注書李垿身病猝重勢難察任今姑改差何如傳曰允
정조 13년
李書九以兵曹言啓曰敦化門弘文館兩處水門水勢漲溢當爲開鑰云矣依定式除標信開閉之意敢啓傳曰知道
정조 13년
傳于趙宗鉉曰左副承旨入侍
정조 13년
李書九以弘文館言啓曰本館上番闕直事甚未安副校理李敬五修撰沈興永李祉永旣有只推之命副校理李敬五卽爲牌招入直修撰沈興永李祉永一體牌招察任何如傳曰允
정조 13년
以副校理李敬五修撰沈興永李祉永牌不進罷職傳旨傳于趙英鎭曰只推
정조 13년
以徐配修囚單子傳于南鶴聞曰分揀放送
정조 13년
以漢城府民家頹壓別單傳于李書九曰恤典卽爲題給
정조 13년
李書九以壯勇營言啓曰今秋等試射時將校入格沒技及優等人壯勇衛各技計劃別單區別書入之意敢啓傳曰知道
정조 13년
刑曹啓目罪人沈和鎭原情云云向其嫡三寸叔前司諫沈埉吐出罔測之說驅之罔測之科爭財奪宗之情節嚴刑究覈云云事判付啓日前筵中聞筵臣奏語本事有無虛實竝勿論所謂沈和鎭削籍降爲庶人付之有司先問奪嫡之謀次覈誣叔之罪予意在於扶倫而正俗大抵叔猶父姪猶子猶子而告猶父何異於子告父藉令渠之所言是實是信不知父子之倫常者能識君臣之分義乎揆以王政決不可聽施況沈埉爲人每認以樸愚乙仍于自初以不問於埉牢定者非特爲渠地而已且近來告訐成習看作媒逕甚至有和鎭姪告叔之擧此而不已將使奴焉而告主妻焉而告夫躑躅之漸不可忽也以誣叔奪嫡置之常律渠安敢發明況旀渠招中云云便可謂半承服第有一事合商量者靑平家無論遠近嫡庶本派血屬只有和鎭一人和鎭死則靑平之後斬焉絶矣且和鎭之以渠家內事往議於前郡守沈載鎭也只以處變當否與之相議語次間雖發登徹二字渠旣無自告之跡則誅心之律止於島配或不至失刑和鎭身乙依昨日筵敎加刑絶島定配爲旀和鎭所謂埉之本事有參證二人云而一則聞於和鎭所傳旨知之云不問可知爲沒捉一則是宮奴中七十垂死之漢與和鎭子對質得捿云到今埉則白脫無累此後官職豈有一毫拘礙此意分付銓曹爲良如敎
정조 13년
大司憲具㢞大司諫金翊休執義朴長卨掌令朴鎤持平朴道翔正言沈鏶副修撰李魯述副修撰李羲觀啓曰請黜置罪人鄭致達妻亟令王府夬正典刑以洩神人之憤請物故罪人德相亟施孥籍之典請逆賊尙喆依律處斷一行刀割大司憲具㢞大司諫金翊休執義朴長卨掌令朴鎤持平朴道翔正言沈鏶啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用政之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情執義朴長卨啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請荐棘罪人時偉亟令王府更加嚴鞫究覈得情快正王法正言沈鏶啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王法設鞫快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情快正王法措辭見上答三司曰不允七字刀割答兩司曰不允答府曰不允答院曰不允
정조 13년
己酉六月二十四日卯時上御誠正閣右承旨同副承旨與下直守令入侍時右承旨趙英鎭同副承旨南鶴聞假注書洪樂敏記注官金健修記事官金祖淳宣川府使李漢興安邊府使魚錫定茂山府使李晦植鳳山郡守李夏保祥原郡守李彦煐遂安郡守李謙煥谷山縣監金魯成藍浦縣監朴命球海南縣監尹芮基黃澗縣監申光儀積城縣監洪尙德南海縣監金宗洙偕入進伏各奏職姓名上曰都承旨入侍賤臣承命出與趙宗鉉偕入進伏守令先退上命英鎭讀公事書判付訖命退諸臣以次退出
정조 13년
己酉六月二十四日巳時上御重熙堂左副承旨入侍時左副承旨洪仁浩假注書沈能迪記注官金健修記事官金祖淳以次進伏訖上命仁浩讀奏捕廳草供罪人沈得永供曰沈埉入爲宮嗣之後家間處事無不乖當享祀則一切省減財物則太半歸於其子之養於生兄者而矣身父子兄弟雖云逐朔助糧名存實無專沒顧念之意故已絶至親情分而矣父每見埉之不是處直言爭之埉之視矣父無異路人且埉之子已爲立後於渠之生兄而多年科擧以矣身大家四祖書塡觀光此亦得罪於人倫又以宦路言之埉則藉其門閥謂以名宦可做以渠儱侗憒憒終不如意則或於衆坐頻發不愜之說矣父謂矣身曰埉之怨國亂言外人李世長參聽丁寧此言若發於世長之口則必然亡家故數次往議於從叔沈載鎭之家而已矣父與埉叔姪間情志不孚爲世指目久矣而矣身之今又來告不過爲矣父辨其冤狀云云罪人沈豐永供曰矣父云沈埉之怨國亂言愈往愈甚吾家將亡腐心痛骨而尤爲畏怯者外人李世長參聽的實恐發於世長之口故屢次相議於從叔載鎭云云罪人李世長面質供曰和鎭叔姪之間以其財物不相救濟轉成嫌隙矣身尋常痛之而得永之誣引矣身尤極凶悖若有參聽之說則有誰顧惜而不爲直告乎得永雖急於死中求生之計豈可出此麥浪之說云云矣上曰沈得永等論以刑政不可更問放送事分付可也又命讀奏刑曹啓目罪人沈和鎭供曰嫡三寸常於家內多有不滿之事矣身意中每懷如何之心平日不以叔姪之義待之而矣叔或於屋下往往有萬萬驚心之語不無日後難言之慮故矣身躬往嫡六寸家備陳悶迫之狀有酬酢而矣叔若不在於家中則似無後慮此心則常常有之而爭財奪宗之計實爲瞹昧矣上命書判付曰日前筵中聞筵臣奏語本事虛實有無竝勿論所謂沈和鎭削籍降爲庶人付之有司先問奪嫡之謀次覈誣叔之罪予意在於扶倫而正俗大抵叔猶父姪猶子猶子而告猶父何異於子告父藉令渠之所言是實是信不知父子之倫常者能識君臣之分義乎揆以王政決不可聽施況沈埉爲人每認以樸愚乙仍于自初以不問於埉牢定者非特爲渠地而已且近來告訐成習看作媒逕甚至有和鎭姪告叔之擧此而不已將使奴焉而告主妻焉而告夫躑躅之漸不可忽也以誣叔奪嫡置之常律渠安敢發明況旀渠招中云云可謂半承款第有一事合商量者靑平家無論遠近嫡庶本派血屬只有和鎭一人和鎭死則靑平之後斬焉絶矣且和鎭之以渠家內事往議於前郡守沈載鎭也只以處變當否與之相議語次間雖發登徹二字渠旣無自告之跡則誅心之律止於島配不至失刑和鎭身乙依昨日筵敎加刑絶島定配爲旀和鎭所謂埉之本事有參證二人云而一則聞於和鎭而知之云不問可知爲沒捉一則是宮奴中七十垂死之漢與和鎭子對質得捷云到今埉則白脫無累此後官職豈有一毫拘礙此意分付銓曹爲良如敎上曰此判付出給刑曹仍以筵敎錄送於刑判曰和鎭事處分之後如有稱冤之端則其子之或擊錚或上言容或謂之爲父至情有所參恕而今於處分未下之前其子乃敢告訐於大臣之門者尤萬萬駭痛此爲渠罪上之罪以此下敎曉諭後加刑發配可也仁浩曰和鎭之如是處分實仰聖人好生之德而誣告他人尙不免反坐況其親叔乎此而酌處恐未知刑政之何如且以沈埉言之和鎭不伏誣告之罪則埉豈可曰得脫乎有司之臣似不敢遽然奉行矣上曰何必乃爾如是處分有所商量而然矣此判付及捕廳草供堅封出給使刑判躬往問議於左右相家各具意見以奏之意傳諭可也發配則待大臣附奏後擧行好矣命退承史以次退出
정조 13년
己酉六月二十四日未時上御重熙堂左副承旨入待時左副承旨洪仁浩假注書沈能迪記注官金健修記事官金祖淳以次進伏訖上命書公事判付訖上曰昨日一提學筵奏及右相錄奏與刑曹草供竝入日記可也仍命退承史以次退出
정조 13년
備忘忌慶興都護府使李元謙恃寨僉使崔垂恭玉江萬戶金興澤造山萬戶韓泰輝下直各長弓一張長箭一部片箭一部筒兒一箇賜給
정조 13년
傳于趙英鎭曰左副承旨入侍
정조 13년
傳于南鶴聞曰右副承旨與漢城府郞廳入侍
정조 13년
以左議政李性源二十六度呈辭傳于趙英鎭曰不允批答王若曰渙誥屢降旣心腹之誕敷巽牘愈堅奈辭旨之俱罄予不遽捨卿無苦辭顧惟時象之多艱寧宜輔相之告退酸醎辛苦之交濟調劑有須水旱疾疫之荐臻䌤綸可仗規模綜密政期弼諧之功器量公平協泰之美不料倚毗之方摯遽有辭遜之冞勤疹疾爲災縱起居之或損神明所佑庶榮衛之遄和豈以予寡躬禮使之誠便卽許副若論古大臣盡瘁之道未宜自輕迴今日釋負之心是予之望想平時體國之念豈卿所安宜思濟屯之策亟斷乞解之章於戲休戚與同蓋無潔身之義安危所係益勵匪躬之忠所辭宜不允故玆敎示想宜知悉
정조 13년
承旨前望單子入之李命勳落點
정조 13년
李垿改差代以韓翼鎭爲事變假注書
정조 13년
以漢城府民家頹壓別單傳于南鶴聞曰恤典卽爲題給
정조 13년
南鶴聞以兵曹都摠府言啓曰臣等來詣中日廳內三廳武兼禁軍及各樣軍兵等纔已畢試而砲放則雨勢如此不得試放之意敢啓傳曰知道
정조 13년
南鶴聞以戶曹言啓曰卽接廣興倉所報則來七月朔祿牌請受次倉官進去于左議政李性源家則以爲方在呈告中不敢冒受常廩祿牌不爲出給云何以爲乎敢啓傳曰令倉官輸送
정조 13년
南鶴聞以漢城府言啓曰沿江民戶沈水處因傳敎水退後別遣本府郞廳與各該部官眼同遍審則其當施恤典者前因部報擧皆一一領受云云故結構等節更加面飭其外數日內始爲頹壓者與部官摘奸區別以來故別單書入一邊枚報賑廳之意敢啓傳曰知道
정조 13년
南鶴聞以賑恤廳言啓曰因漢城府民家頹壓別單恤典卽爲題給事命下矣全家頹壓南部字內五戶西部字內七戶合十二戶各錢二兩完少頹多南部字內四戶西部字內二戶完多頹少中殘獨戶南部字內二戶西部字內十戶合十八戶各布一疋完多頹少西部字內六戶各錢一兩合錢三十兩布十八疋恤典依例分給之意敢啓傳曰知道
정조 13년
洪仁浩以刑曹言啓曰因本曹啓目判府處分罪人沈和鎭加刑絶島定配當否依右相議施行事命下矣罪人沈和鎭處謹以判批內辭意詳細曉諭後加刑一次全羅道扶安縣蝟島鎭定配所卽爲押送之意敢啓傳曰知道
정조 13년
大司憲具㢞大司諫金翊休執義朴長卨掌令朴鎤持平朴道翔正言沈鏶副修撰李魯述副修撰李羲觀啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割大司憲具㢞大司諫金翊休執義朴長卨掌令朴鎤持平朴道翔正言沈鏶啓曰請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情快正典刑請減死定配罪人廷楫亟令王府設鞫嚴問期於得情持平朴道翔啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情快正王法請還寢李魯春絶鳥安置之命亟令王府設鞫嚴問期於得情請罪人寧鎭亟令王府設鞫嚴問期於得情請荐棘罪人時偉亟令王府更加嚴鞫究覈得情快正王法正言沈鏶啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情快正王法措辭見上
정조 13년
己酉六月二十五日卯時上御誠正閣右承旨入侍時右承旨李書九假注書沈能迪記注官金鳳顯記事官李相璜以次進伏訖上曰校正之役雖磨以歲月終無善成之理司馬溫公作資治通鑑猶被時謗況今人才杳然之時乎予意則斷斷以輿地勝覽國朝寶鑑等冊爲倣存其述而不作之義則事半功倍易於收殺矣上曰右副承旨與漢城主簿入侍賤臣承命出傳右副承旨南鶴聞漢城主簿閔光暹以次進伏上曰奏職姓名可也光暹進前奏職姓名訖上曰誰之族乎光暹曰今無立朝之人而故承旨臣閔光遇爲臣近族矣上爾年幾何光暹曰六十二歲矣上曰近水被害處百姓何以聊生耶光暹曰臣沿江摘奸傳布聖敎招集浦民均給恤典漂戶蕩析之餘蒙此存恤之澤方欲營生矣上曰貧氓被災擧皆蕩産朝家所恤何能奠居乎人名不至渰死之境耶光暹曰此則無之矣上曰今年雨水挽近所無矣光暹曰猶不如丁未年水災矣上曰浦邊田畓多有被傷者乎光暹曰江邊無畓雖有旱田水沈處亦不至大段矣上曰爾爲小科乎光暹曰未爲之耳上曰筮仕在何年乎光暹曰甲辰年爲順康園守奉官矣命先退上曰文章條只錄曾經文衡之人則三淵諸賢恐不得入何以則好耶書九曰此則姑未爛議而雖非文衡如三淵文章豈不入錄乎名臣大家分類書入恐宜矣上曰我東邑誌詳略不同異於中原酌古斟今詳考古來邑名略揭前賢一二題詠以見風俗與形勝好矣書九曰天使題詠亦宜錄入矣上曰不但天朝題咏今人鱠炙之句盡存之可也上曰鄭恒齡有子乎鶴聞曰鄭元林卽恒齡之子而以其家庭之學素習於東國事蹟云矣上曰軍政軍額考見備局謄錄戶口以漢城府戶籍相準題咏則文集中抄出大體則仍其舊而略加存拔務要速成好矣書九曰諸條別無難爲之事而人物條最難存拔矣上曰此則待諸條修入後徐徐議之耳仍命退承史以次退出
정조 13년
己酉六月二十五日巳時上御重熙堂左副承旨入侍時左副承旨洪仁浩假注書洪樂敏記注官金鳳顯記事官李相璜以次進伏訖上曰左右相收議昨夕入來乎仁浩曰然矣上命讀奏左議政李性源以爲今此處分實仰敦倫正俗之聖意而和鎭之罪大關倫常雖不以誣告丁寧納招平日不滿及不在家無後慮等說便是自服往議一家語及登徹則亦與渠自發告無異以姪告叔自有當律靑平血屬之斬絶與否非所可論臣意則罪人沈和鎭更加嚴覈得其誣告情節然後如法勘處斷不可已伏惟上裁云右議政蔡濟恭以爲簡幅下敎伏地奉讀捕廳文案亦詳閱之矣埉之爲人曾所稔聞今者被告臣不敢質言其必無是事而但以朝廷事體言之因其姪之發告逮其叔而究問不特倫紀有傷日後無窮之弊恐或無所不至伏奉昨今下敎聖意之不問埉而只治和鎭告叔之罪允爲扶倫敦俗之政臣實欽仰得永輩捕廳之招以其倡說於臣所者推之所供之招必不若是冷淡而所謂亂言非可以登諸紙筆則畢竟所錄之無甚驚愕事勢固應爾也然旣以不問埉爲定則不必更加盤覈至於和鎭用律臣於昨日附奏略陳淺見島配之典未見其爲失刑之歸若有獻議之命敢不對揚捕廳決放等事當卽分付云矣上曰沈和鎭處分當依右相議施行而配所以罪人數少之島磨鍊以入事分付可也賤臣承命出捧入刑曹草記上命仁浩讀奏刑曹啓曰因本曹啓目判付處分罪人沈和鎭加刑絶島定配當否依右相議施行事命下矣罪人沈和鎭處謹以判批內辭意詳細曉諭後加刑一次全羅道扶安縣蝟島鎭定配所以爲押送之意敢啓上命書知道上曰此事旣已究竟自守使筵說至今日草記批答無遺載錄於日記可也命退承史以次退出
정조 13년
己酉六月二十五日巳時上御重熙堂右副承旨入侍時右副承旨洪仁浩假注書洪樂敏記注官金鳳顯記事官李相璜金祖淳偕入進伏上命仁浩讀和鎭獄案命書判付謂相璜曰汝病今則快差耶相璜曰少間矣上曰今則汝無所事矣與承旨同往藝文館修進筵說後出去可也命退諸臣以次退出
정조 13년
行都承旨趙宗鉉式暇左承旨趙英鎭坐直右承旨李書九坐左副承旨洪仁浩式暇右副承旨南鶴聞坐直同副承旨姜彝正在外注書徐有聞病一員未差假注書沈能迪仕洪樂敏仕直事變假注書韓翼鎭仕
정조 13년
傳于李書九曰明日當由逌瞻門展拜該房知悉
정조 13년
傳于趙英鎭曰明日出宮門路以協陽門爲之
정조 13년
李書九啓曰今番兵批都目政事中部將宋綸源未經五品而遽擬於經歷望訓鍊判官曺命集纔除都摠經歷而又擬於都摠經歷望俱蒙恩點不察之失不可無警當該堂上推考何如傳曰允
정조 13년
趙英鎭啓曰禮山縣監李東俊憲府則旣已署經諫院則尙未署經今日政新除授臺諫竝待下批牌招以爲備員署經之地何如傳曰允
정조 13년
傳于趙英鎭曰軍士房承旨入侍
정조 13년
傳于李書九曰來待諸臣入侍
정조 13년
南鶴聞啓曰訓鍊大將李柱國時無職名令該曹口傳付軍職何如傳曰允
정조 13년
兵曹口傳政事副司直李柱國
정조 13년
訓鍊大將單李柱國復授前任事承傳
정조 13년
趙英鎭以弘文館言啓曰本館上番闕直事甚未安副校理李敬五修撰沈興永李祉永旣有只推之命副修撰李羲觀由限已過副校理李敬五卽爲牌招入直修撰沈興永李祉永副修撰李羲觀一體牌招察任何如傳曰允
정조 13년
趙英鎭以弘文館言啓曰本館上番連日闕直事甚未安校理李遇濟由限已過卽爲牌招入直今日政新除授玉堂竝待下批仍卽牌招察任何如傳曰允
정조 13년
李書九言啓曰新除授同副承旨李命勳以前任伊川府使方在解由未出中何以爲之敢稟答曰勿施今日政差出待下批牌招察任
정조 13년
傳于趙英鎭曰兵曹判書前望單子入之
정조 13년
兵曹判書前望單子入之具允鈺落點
정조 13년
傳于南鶴聞曰新除授兵曹判書牌招傳授命召
정조 13년
趙英鎭以吏批言啓曰新除授穩城府使韓光近戶奴呈狀內矣上典阿賭之痼疾風眩之宿祟卽通朝之所共知也且因暑傷委頓床席蠢動無路實無赴任之勢云身病旣如是危重則不可等待其差歇依例罷職何如傳曰允
정조 13년
有政吏批判書吳載純進參判具庠進參議未差同副承旨南鶴聞進以姜彝正爲承旨以李身晦爲司諫以崔烜爲獻納以李升運爲持平以申大龜爲正言以金熙朝爲副校理以徐邁修爲修撰以李貞運爲修撰以李晴爲副修撰以李在簡爲禮曹判書以尹尙東爲左尹以洪昌猷爲軍器僉正以鄭昌順爲工曹判書以具允鈺爲軍器提調注書單徐有聞訓鍊都監提調單具允鈺禁衛營提調單具允鈺御營廳提調單具允鈺兼春秋三單柳誨韓永逵李勉以徐美修爲穩城府使
정조 13년
兵批判書具允鈺病參判柳誼病參議朴宗岳病參知洪文泳進左承旨趙英鎭進副護軍崔景岳宋銓副司直李文源洪秉纘李時秀金勉柱李敬一孟至大金熙朝權恢徐配修李之耼副司果申同知單李儒敬
정조 13년
以左議政李性源二十七度呈辭傳于趙宗鉉曰不允批答
정조 13년
南鶴聞以戶曹言啓曰卽接廣興倉所報則依傳敎來七月朔祿俸倉官輸納于左議政李性源家則以爲臣情病俱苦猥徹辭單洽爲二十六度鞶裭之恩晝夜顒祝太倉常廩有不敢冒受至勤輸送之命而實無祗承之望伏地惶蹙惟重譴是竢祿俸不爲領受云何以爲之敢啓傳曰知道何如是堅執乎無他情勢辭俸極爲過當安心領受之意別遣郞官傳諭仍令倉官輸送雖至侵夜領受然後郞官與倉官使之退歸形止亦卽草記可也
정조 13년
南鶴聞以戶曹言啓曰左議政李性源祿俸不受草記傳曰知道何如是堅執乎無他情勢辭俸極爲過當安心領受之意別遣郞官傳諭仍令倉官輸送雖至侵夜領受然後郞官與倉官使之還歸形止亦卽草記可也事命下矣依下敎發遣本曹郞廳傳諭于左議政李性源仍令倉官輸送祿俸則以爲特敎之下不敢屢瀆惶恐祗受云矣敢啓傳曰知道
정조 13년
趙英鎭以賑恤廳言啓曰因漢城府民家頹壓別單恤典卽爲題給事命下矣全家頹壓西部字內三戶各錢二兩完少頹多西部字內六戶北部字內三戶完多頹少中殘獨戶西部字內十七戶北部字內一戶合二十七戶各布一疋完多頹少西部字內三戶北部字內七戶東部字內二戶合十二戶各錢一兩合錢十八兩布二十七疋恤典依例分給之意敢啓傳曰知道
정조 13년
李書九以兵曹言啓曰卽接南所衛將金應錫牒報則丹鳳門西邊宮墻舊築一間許蓋瓦椽木蓋板盡爲缺落云令紫門監爲先以杻把子堅實圍排依例樹柵待晴卽爲修築而把守軍兵東營入直御營軍八名除出限改築間嚴加守直之意分付何如傳曰知道與頹圮有異把守軍置之待晴修築可也
정조 13년
李書九以禁衛營言啓曰來七月當十番右部右司屬全羅道五哨軍兵逢點實數六百五十二名已爲點閱整齊來七月初一日與內外各處入直將官軍兵等依例替代後舊軍放送之意敢啓傳曰知道
정조 13년
李書九以禁衛營言啓曰來九月當十番右部後司屬全羅道五哨軍兵來八月二十五日京中逢點依例準二朔立番之意本道監兵使處預爲知委何如傳曰允
정조 13년
趙英鎭以御營廳言啓曰本廳來七月八月兩朔應立後部左司屬京畿左道三哨右道二哨合五哨軍兵六百七十名已爲逢點整齊矣七月初一日與前司軍兵替代立番後舊軍放送之意敢啓傳曰知道
정조 13년
李書九以御營廳言啓曰本廳來九月十月兩朔應立後部中司屬京畿右道三哨黃海道二哨合五哨軍兵八月二十五日京中逢點九月初一日與左司軍兵當爲替代立番趁期調送事兩道監兵使處依前知委之意敢啓傳曰知道
정조 13년
李書九以御營廳言啓曰本廳字內丹鳳門西邊宮墻舊築一間許蓋瓦盡爲缺落處把守軍事兵曹草記批旨內與頹圮有異把守軍置之待晴修築可也事命下矣依傳敎把守軍置之令紫門監堅實樹柵而待晴修築間定校卒略干名晝察夜巡之意敢啓傳曰知道
정조 13년
左議政李性源二十七度呈辭傳于趙宗鉉曰不允批答王若曰敦勉愈摯渙綸幾千百言情志未孚巽牘殆三十度予方托重卿何丐閑顧今國事之多艱豈宜輔相之求退廟謨漸至叢脞嗟丙枕之靡安朝象益就乖離奈寅協之無望長霖不止可想小民之怨咨中朝發歎誰復庶務之弘濟胡因一時微恙遽尋鎭日長單以平昔勤懇之誠想亦耿耿者切念世臣休戚之義寧或邁邁至斯廈氊獨勞予方篤於注意鼎席不備卿豈暇乎言私誠禮或有歉歟遜讓何太過也於戲機務多曠政屬求助之辰去就不輕毋思釋負之計幸體至意亟斷來章所辭宜不允故玆敎示想宜知悉知製敎文臣兼宣傳官臣徐美修製進